**PRACOVNÁ ZMLUVA**

uzatvorená v zmysle ustanovenia § 42 a nasl. zákona č. 311/2001 Z.z. Zákonník práce v znení neskorších predpisov (ďalej ako „**Zákonník práce**“) (ďalej ako „**Zmluva**”)

**MEDZI:**

1. **[obchodné meno spoločnosti]**, so sídlom na [sídlo spoločnosti], IČO:[●], registrovaná Okresným súdom [●], Oddiel [●], Vložka č. [●], zastúpená [osoba s podpisovým právom], email: [●] (ďalej ako „**Zamestnávateľ**“), a
2. **[meno]**, s trvalým pobytom na [bydlisko], narodeným dňa [dátum narodenia], štátna príslušnosť: [štátna príslušnosť], číslo bankového účtu: [číslo účtu] (ďalej ako „**Zamestnanec**“),

(Zamestnávateľ a Zamestnanec ďalej spoločne ako „**Zmluvné strany**“ a jednotlivo ako „**Zmluvná strana**“).

**V NASLEDUJÚCOM ZNENÍ:**

1. **Druh práce**
	1. Zamestnávateľ prijíma Zamestnanca do pracovného pomeru (ďalej ako „**Pracovný pomer**“).
	2. Zamestnanec bude vykonávať druh práce: [druh práce, napr. office manager]
	3. Stručná charakteristika druhu práce je: Zamestnanec bude pre zamestnávateľa vykonávať nasledovné činnosti:
		1. [vymenovanie pravdepodobných úloh a činností zamestnanca]
		2. plniť akékoľvek a všetky pokyny Zamestnávateľa smerujúce ku konkretizácii dojednaného druhu práce.
2. **Miesto výkonu práce**
	1. Zamestnanec bude svoju činnosť vykonávať v [sídle Zamestnávateľa, ktoré je uvedené v záhlaví Zmluvy, prípadne doplniť obec, časť obce alebo inak určené miesto], ak sa Zmluvné strany nedohodnú inak.
	2. Zamestnanec zároveň podpisom Zmluvy dáva Zamestnávateľovi súhlas s vyslaním na pracovnú cestu na nevyhnutne potrebné obdobie v súlade s ustanovením § 57 Zákonníka práce.
3. **Vznik a doba trvania Pracovného pomeru a pracovný čas**
	1. Pracovný pomer vzniká dňom [●], ktorý je zároveň aj dňom nástupu do práce.
	2. Zmluvné strany dojednali skúšobnú dobu v trvaní troch (3) mesiacov.

*(odsek ponechať v prípade dohody o skúšobnej dobe; podľa § 45 Zákonníka práce možno skúšobnú dobu dohodnúť najviac na tri mesiace. V prípade vedúceho zamestnanca v priamej riadiacej pôsobnosti štatutárneho orgánu alebo člena štatutárneho orgánu a vedúceho zamestnanca, ktorý je v priamej riadiacej pôsobnosti tohto vedúceho zamestnanca, možno skúšobnú dobu dohodnúť najviac na šesť mesiacov; obsah tejto zátvorky odstrániť)*

* 1. Pracovný pomer je dohodnutý na dobu [určitú/neurčitú].
	2. [Pracovný pomer sa končí dňa [●], pokiaľ sa Zmluvné strany nedohodnú inak.]

*(odsek ponechať v prípade dohody pracovného pomeru na dobu určitú; obsah tejto zátvorky odstrániť)*

* 1. Pracovný čas Zamestnanca je stanovený na [●] hodín týždenne. Prestávka na jedenie a oddych v trvaní 30 minút sa do pracovného času nezapočítava.

*(v prípade, ak bude pracovný čas rozvrhnutý nerovnomerne, vyžaduje sa dohoda so zamestnancom; obsah tejto zátvorky odstrániť)*

* 1. Zamestnanec podpisom Zmluvy bez akýchkoľvek výhrad a obmedzení vyjadruje svoj súhlas s výkonom prác nadčas v maximálnom rozsahu podľa ustanovenia § 97 ods. 10 Zákonníka práce.

*(výkon práce nadčas presahujúci 150 hodín vyžaduje v každom jednotlivom prípade dohodu so zamestnancom ; obsah tejto zátvorky odstrániť)*

1. **Mzda**
	1. Zamestnávateľ sa zaväzuje poskytovať Zamestnancovi za vykonanú prácu [mzdu, ktorej hodinová sadzba bude [●],- EUR (slovom: [●] euro) brutto / fixnú mesačnú mzdu, ktorej výška bude [●],- EUR (slovom: [●] eur) brutto] (ďalej ako „**Mzda**“).
	2. Zamestnávateľ a Zamestnanec sa dohodli, že výplatnú pásku bude Zamestnávateľ poskytovať Zamestnancovi [elektronickou/fyzickou] formou.
	3. Mzda Zamestnanca je splatná pozadu za obdobie každého kalendárneho mesiaca počas ktorého trvá Zmluva, a to do konca nasledujúceho kalendárneho mesiaca. Výplatným termínom je [pätnásty (15.)] deň kalendárneho mesiaca nasledujúceho po mesiaci, za ktorý sa mzda vypláca. Zmluvné strany sa dohodli, že Zamestnávateľ bude vyplácať Zamestnancovi Mzdu na bankový účet uvedený v záhlaví Zmluvy v mene euro. Zmluvné strany sa dohodli, že v prípade skončenia Pracovného pomeru vyplatí Zamestnávateľ Zamestnancovi Mzdu splatnú za posledné mesačné obdobie, náhradu mzdy za nevyčerpanú časť dovolenky a prípadné odstupné v najbližšom výplatnom termíne nasledujúcom po dni skončenia Pracovného pomeru.
	4. Zmluvné strany uzatvárajú v súlade s § 20 ods. 2 a § 131 ods. 3 Zákonníka práce dohodu o zrážkach zo mzdy, na základe ktorej je Zamestnávateľ oprávnený mesačne zrážať Zamestnancovi zo mzdy sumu zodpovedajúcu rozdielu medzi výškou nominálnej hodnoty stravovacích poukážok a výškou príspevku Zamestnávateľa na stravovacie poukážky, a to v prípade, ak si Zamestnanec zvolí zabezpečovanie stravovania formou stravovacích poukážok.
	5. Zmluvné strany sa pre prípad skončenia pracovného pomeru v priebehu mesiaca, za ktorý boli Zamestnancovi poskytnuté stravovacie poukážky alebo finančný príspevok na stravovanie, dohodli, že Zamestnanec je povinný hodnotu stravovacích poukážok alebo finančného príspevku na stravovanie, na ktorú mu z dôvodu skončenia pracovného pomeru nevznikol nárok, vrátiť Zamestnávateľovi najneskôr v posledný deň pracovného pomeru.
2. **Dovolenka**
	1. Zamestnanec má nárok na dovolenku, ktorej výmera je daná ustanovením § 103 Zákonníka práce. Poskytnutie dovolenky a jej čerpanie sa riadi príslušnými ustanoveniami Zákonníka práce.
3. **Práva a povinnosti Zmluvných strán**
	1. Zamestnanec svojím podpisom potvrdzuje, že bol riadne oboznámený a poučený o svojich právach a povinnostiach, ktoré pre neho vyplývajú zo Zmluvy, o pracovných a mzdových podmienkach, za akých má prácu vykonávať, s vnútornými predpismi Zamestnávateľa na zaistenie bezpečnosti a ochrany zdravia pri práci, s protipožiarnymi predpismi, s ustanoveniami upravujúcimi zákaz diskriminácie, pracovným poriadkom a organizačnou štruktúrou Zamestnávateľa, [vnútroorganizačnými normami a smernicami Zamestnávateľa,] ako aj s inými skutočnosťami, nevyhnutnými pre riadny výkon jeho práce, a zaväzuje sa ich dodržiavať.
	2. Zamestnávateľ je odo dňa vzniku Pracovného pomeru povinný prideľovať Zamestnancovi prácu podľa Zmluvy a jeho pracovného zaradenia, platiť mu za vykonanú prácu Mzdu, vytvárať vhodné pracovné podmienky pre úspešné plnenie pracovných úloh a dodržiavať ostatné podmienky ustanovené právnymi predpismi alebo Zmluvou, ako i dodatkami k Zmluve.
	3. Zamestnanec je povinný podľa pokynov Zamestnávateľa vykonávať práce dohodnuté v Zmluve osobne, v určenom pracovnom čase,  dodržiavať pracovnú disciplínu a plniť pokyny Zamestnávateľa. Zamestnanec je tiež povinný vykonávať svoje povinnosti podľa svojho najlepšieho vedomia a schopností prinášajúcich to najlepšie v prospech Zamestnávateľa.
	4. Zamestnanec bude pristupovať k majetku Zamestnávateľa s najväčšou opatrnosťou a nespôsobí na ňom žiadnu škodu. Zaväzuje sa hospodáriť riadne s prostriedkami, ktoré mu zveril Zamestnávateľ a chrániť jeho majetok pred poškodením, stratou, zničením,  zneužitím, odcudzením a nekonať v rozpore s oprávnenými záujmami Zamestnávateľa.
	5. Zamestnanec sa zaväzuje oznámiť Zamestnávateľovi bez zbytočného odkladu zmenu všetkých informácií uvedených v Zmluve alebo týkajúcich sa Pracovného pomeru a súvisiace s jeho osobou. Zamestnanec je povinný bez zbytočného odkladu písomne oznámiť Zamestnávateľovi zmenu bankového spojenia či zmenu banky. V prípade porušenia uvedenej povinnosti, Zamestnávateľ nenesie zodpovednosť za prípadné omeškanie vyplatenia Mzdy.
	6. Pred skončením Pracovného pomeru, najneskôr v deň jeho skončenia je Zamestnanec povinný odovzdať personálnemu útvaru, osobe na to určenej alebo priamemu nadriadenému akékoľvek a všetky dokumenty, pracovné pomôcky resp. iné predmety, ktoré mu Zamestnávateľ zveril v súvislosti s Pracovným pomerom. V prípade, že Zamestnanec má záväzky voči Zamestnávateľovi, je Zamestnanec povinný tieto záväzky vyrovnať a dohodnúť termín a spôsob jeho vysporiadania.
	7. Zamestnanec je povinný poskytnúť Zamestnávateľovi všetky informácie, podklady, dokumenty a veci, ktoré získal alebo o ktorých sa dozvedel v súvislosti s výkonom Pracovného pomeru.
4. **Spracúvanie osobných údajov Zamestnanca**
	1. Zamestnanec berie na vedomie, že Zamestnávateľ je oprávnený spracúvať osobné údaje Zamestnanca na účely uplatňovania práv a plnenia povinností vyplývajúcich z pracovnoprávneho vzťahu založeného Zmluvou a na účely plnenia povinností Zmluvných strán vyplývajúcich zo všeobecne záväzných právnych predpisov (najmä, nie však výlučne, zo Zákonníka práce, zákona č. 461/2003 Z. z. o sociálnom poistení v platnom znení, zákona č. 580/2004 Z. z. o zdravotnom poistení v platnom znení, zákona č. 595/2003 Z. z. o dani z príjmov v platnom znení, zákona č. 355/2007 Z. z. o ochrane, podpore a rozvoji verejného zdravia v platnom znení, zákona č. 124/2006 Z. z. o bezpečnosti a ochrane zdravia pri práci v platnom znení). Zamestnávateľ spracúva tieto osobné údaje bez súhlasu Zamestnanca, a to v rozsahu nevyhnutnom na dosiahnutie účelu tohto spracúvania a v prípade plnenia zákonných povinností Zamestnávateľa v rozsahu stanovenom všeobecne záväznými právnymi predpismi. Zamestnanec zároveň potvrdzuje, že mu boli poskytnuté informácie o spracúvaní osobných údajov a o jeho právach ako dotknutej osoby podľa článku 13 Nariadenia Európskeho parlamentu a Rady (EÚ) 2016/679 z 27.04.2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), resp. podľa § 19 zákona č. 18/2018 Z. z. o ochrane osobných údajov v znení neskorších predpisov.
5. **Výpovedná doba**
	1. Ak je daná výpoveď, Pracovný pomer sa skončí uplynutím výpovednej doby. Dĺžka výpovednej doby sa riadi ustanovením § 62 Zákonníka práce.
	2. Výpovedná doba začína plynúť od prvého dňa kalendárneho mesiaca nasledujúceho po doručení výpovede druhej Zmluvnej strane a skončí sa uplynutím posledného dňa príslušného kalendárneho mesiaca, ak nie je ustanovené inak.
	3. Ak Zamestnanec nezotrvá počas plynutia výpovednej doby u Zamestnávateľa, Zamestnávateľ má právo na peňažnú náhradu v sume, ktorá je súčinom priemerného mesačného zárobku Zamestnanca a dĺžky výpovednej doby, počas ktorej nezotrval u Zamestnávateľa; tým nie je dotknutý nárok Zamestnávateľa na náhradu škody.
6. **Autorské práva a ostatné práva duševného vlastníctva**
	1. Diela Zamestnanca, ktoré sú predmetom ochrany podľa autorského práva, a ktoré vznikli v súvislosti s jeho činnosťou podľa Zmluvy, podliehajú ustanoveniu § 90 zákona č. 185/2015 Z. z. Autorský zákon v platnom znení (ďalej ako „**Autorský zákon**“) (ďalej ako „**Zamestnanecké diela**“).
	2. Zamestnanec týmto udeľuje Zamestnávateľovi výslovný súhlas s ďalším nakladaním s majetkovými a ďalšími autorskými právami k Zamestnaneckým dielam. Zamestnanec ďalej súhlasí s tým, že Zamestnávateľ je oprávnený vykonať zásah do jeho osobnostných práv k Zamestnaneckým dielam v súlade s ustanovením § 90 ods. 6 Autorského zákona. Zamestnanec nesmie udeliť tretej osobe súhlas na použitie Zamestnaneckých diel a zároveň je sám povinný zdržať sa výkonu majetkových práv k týmto Zamestnaneckým dielam.
	3. V súvislosti so Zamestnaneckými dielami nevzniká Zamestnancovi vo vzťahu k Zamestnávateľovi žiadny osobitný nárok na finančné plnenie; Zmluvné strany si sú vedomé, že skutočnosť, že pri výkone pracovných povinností Zamestnanca môže dôjsť k vzniku Zamestnaneckých diel už bolo zohľadnené pri určovaní výšky Mzdy Zamestnanca.
	4. Zamestnanec berie na vedomie, že všetky dáta (vrátane e-mailov, protokolových údajov (log údajov) pre internetové prístupy a e-maily), ktoré sa trvalo alebo dočasne nachádzajú na akomkoľvek dátovom nosiči Zamestnávateľa, patria Zamestnávateľovi; toto ustanovenie sa nedotýka práv, ktoré Zamestnancovi vyplývajú z právnych predpisov v oblasti ochrany osobných údajov. Zamestnanec berie na vedomie, že nie je oprávnený používať pracovnú e-mailovú schránku Zamestnávateľa na súkromné účely.
7. **Povinnosť zachovať mlčanlivosť**
	1. Zamestnanec sa popri povinnosti zachovávať mlčanlivosť podľa § 81 písm. f) Zákonníka práce zaväzuje zachovávať mlčanlivosť o všetkých skutočnostiach, o ktorých sa dozvie v súvislosti s výkonom práce zahŕňajúcich najmä

(a) skutočnosti, ktoré majú charakter obchodného tajomstva;

(b) informácie o obchodných, technických a technologických postupoch a aktivitách týkajúcich sa výskumu a vývoja, metódach a konceptoch, informácie obsiahnuté v obchodných a marketingových stratégiách a návrhoch a v obchodných ponukách, údaje o produktoch a/alebo službách poskytovaných Zamestnávateľom, vrátane informácií o ich cenách, informácie o prevádzkach Zamestnávateľa a o právnych záležitostiach Zamestnávateľa;

(c) údaje o bývalých, súčasných alebo potenciálnych obchodných partneroch, dodávateľoch a zákazníkoch a o osobách spriaznených so Zamestnávateľom,

(d) údaje o nakladaní s finančnými prostriedkami, tržbách Zamestnávateľa, stave jeho obchodného majetku, účtovníctve a pod.;

(e) osobné údaje fyzických osôb, informácie týkajúce sa autorských diel alebo iných predmetov duševného vlastníctva (vrátane vynálezov, objavov, vzorcov, výroby, vývojových distribúcií existujúcich aj nových výrobkov) a know-how Zamestnávateľa;

(f) informácie, o ktorých je Zamestnanec informovaný alebo iným spôsobom získal vedomosť o tom, že sa jedná o dôverné informácie, alebo sú prijaté Zamestnávateľom od akejkoľvek tretej osoby pod podmienkou zachovávania mlčanlivosti; a

(g) všetky ďalšie informácie, sprístupnenie alebo poskytnutie ktorých tretím osobám by mohlo Zamestnávateľovi spôsobiť škodu alebo inú ujmu

(ďalej len „**Dôverné informácie**“).

* 1. Za účelom vylúčenia pochybností obchodné tajomstvo tvoria všetky skutočnosti obchodnej, výrobnej alebo technickej povahy súvisiace s podnikom, ktoré majú skutočnú alebo aspoň potenciálnu materiálnu alebo nemateriálnu hodnotu, nie sú v príslušných obchodných kruhoch bežne dostupné, majú byť podľa vôle Zamestnávateľa, alebo jeho obchodného partnera utajené a Zamestnávateľ, i alebo obchodný partner zodpovedajúcim spôsobom ich utajenie zabezpečuje.
	2. Zamestnanec za trvania svojho pracovného pomeru a bez akéhokoľvek časového obmedzenia aj po jeho skončení nesprístupní ani neposkytne tretím osobám Dôverné informácie a ani ich nebude využívať pre vlastnú potrebu (a vynaloží všetko potrebné úsilie, aby zabránil ich neoprávnenému využitiu či sprístupneniu).
	3. Zamestnanec si nebude vytvárať žiadne externé kópie Dôverných informácií a zaväzuje sa odovzdať Zamestnávateľovi bezodkladne na jeho požiadanie všetky kópie Dôverných informácií, ktoré má k dispozícii.
	4. Záväzok zachovávať mlčanlivosť o Dôverných informáciách sa nevzťahuje na

(a) povinnosť Zamestnanca zachovávať mlčanlivosť o svojich pracovných podmienkach vrátane mzdových podmienok a o podmienkach zamestnávania;

(b) sprístupnenie alebo poskytnutie Dôverných informácií tretím osobám v prípade, ak takáto povinnosť Zamestnancovi vyplýva zo všeobecne záväzného právneho predpisu alebo záväzného rozhodnutia orgánu verejnej moci;

(c) prípady, keď je sprístupnenie alebo poskytnutie Dôverných informácií nevyhnutné na uplatnenie alebo obranu práv alebo oprávnených záujmov Zamestnanca.

* 1. Zamestnanec má však aj v týchto prípadoch povinnosť vopred informovať Zamestnávateľa v rozsahu, v akom to všeobecne záväzné právne predpisy nezakazujú, o sprístupnení alebo poskytnutí Dôverných informácií tretím osobám.
	2. Podľa okolností môže byť porušenie záväzku zachovávať mlčanlivosť považované Zamestnávateľom za závažné porušenie pracovnej disciplíny.
1. **Záverečné ustanovenia**
	1. Táto Zmluva nadobúda platnosť a účinnosť dňom jej podpisu Zmluvnými stranami.
	2. Ktorékoľvek ustanovenie Zmluvy, ktoré je, stane sa alebo bude vyhlásené za neplatné alebo nevymáhateľné, sa bude v takomto rozsahu neplatnosti alebo nevymáhateľnosti považovať za oddeliteľné a bude sa naň hľadieť ako na zo Zmluvy vymazané, pričom vo zvyšnej časti zostáva Zmluva nedotknutá, a teda platná a účinná. Zmluvné strany sa zaväzujú nahradiť neplatné alebo nevymáhateľné ustanovenia ustanoveniami, ktoré najbližšie zodpovedajú ich zmyslu a účelu podľa tejto Zmluvy.
	3. Táto Zmluva je vyhotovená v troch (3) vyhotoveniach, pričom jedno (1) je určené pre Zamestnanca a dve (2) pre Zamestnávateľa. Zmluvu je možné meniť a dopĺňať len po dohode Zmluvných strán vo forme očíslovaných písomných dodatkov k nej.
	4. Práva a povinnosti Zmluvných strán, ktoré nie sú Zmluvou upravené, sa riadia príslušnými ustanoveniami Zákonníka práce a ďalších pracovnoprávnych predpisov Slovenskej republiky, vrátane vykonávacích predpisov, a podľa interných predpisov Zamestnávateľa. Zmluvné strany sa zaväzujú prípadné spory riešiť vzájomnou dohodou. Ak tá nebude možná, na rozhodovanie sporov budú príslušné súdy Slovenskej republiky.
	5. Zmluvné strany vyhlasujú, že túto Zmluvu uzatvárajú slobodne a vážne, že táto nebola uzavretá za nevýhodných podmienok alebo v tiesni a na znak súhlasu ju podpisujú.

V [●], dňa [●]

|  |  |
| --- | --- |
| V mene **[obchodné meno Zamestnávateľa]** | **[Zamestnanec]** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Meno: [●]Funkcia: [napr. konateľ] | Meno: [●] |